গিরকে লুহঙ করেসিলতাই লোৱাইরপুৱা গাঙর নাংপালপা শিশুসাহিত্যিক বারো শিক্ষাবিদ গোপীমোহন সিংহ গিরকর জেঠি জিলক উত্তরা সিংহ গিথানকরে। লুহঙ করেতেগাউ য়ারি আহান আসিল। গিরকে বাপক-মালকরে মাতেসে যে ঘরগৎ তানু নিঙল চানাৎ হমেইতাইগা উপেইতেই ফাইনেল অয়া আহানি। নিঙল উগ কালাগ অয়াউ থাক, কানাগ অয়াউ থাক, কুনো অসুবিধা নেই। বিয়াত নিঙল চানা এহান কবি গিরকে জবর আলি পেইল। উহানে বাপক-মালকরে উসাদে কথাচুটি হুনুৱাসিল। এখুরুম নিঙলগ লেপনির পিসেদে আরাক শর্ত আহান দেসিল। উহান অইলতাই বিয়ার দিনে তা বেণ্ড পার্টি নানতইগা। ঔ অপসংস্কৃতির চর্চা উহান তা নাকরতই। ঔতার পটা ইমারঠারে ইসালপাই এলা দিতাই বিয়ার কুঞ্জগত। দ্বিতীয় শর্ত এহানৌ হাবিয়ে য়াকরেসিলা। গিরকর বিয়ার মালঠেপগৎ এলা দিয়া মৌকরেসিলা নাংকরা ইসালপা পচা-গদই জোড়াহানে। গিরকরতা মুনি সৌ দুগ বার নিঙল সৌ আগ।